Bæsjeposer henger på rad: – Skikkelig ekkelt

På vei opp på byfjellet Ulriken i Bergen har noen hengt opp gamle bæsjeposer.

Det er ikke akkurat perler på en snor som møter turgåere på vei opp mot Ulriken. Eirik Brekke, BT

Aurora Berg

12. apr. 2020 10:42 Sist oppdatert 13. april 2020

(Bergens Tidende): I bakken på vei opp mot Ulriken, det høyeste av de syv byfjellene som omkranser Bergen sentrim, kan du få øye på mer enn bare overskyet himmel hvis du ser opp.

Noen har nemlig plukket bæsjeposer hundeeiere har kastet fra seg på veien, og hengt dem på en tråd over veien, skriver Bergens Tidende.

Flere forbipasserende reagerer også på den noe uvanlige veidekorasjonen.

– Skikkelig ekkelt

Kirsten Melkevik og datteren Sofie var ikke begeistret for synet som møtte dem på veien ned fra Ulriken.

– Dette er skikkelig ekkelt! sier Kirsten Melkevik og datteren Sofie.

Ved siden av tråden oppfordres folk til lufte på frustrasjonen med en egen emneknagg. Eirik Brekke, BT

Kirsten Melkevik og datteren Sofie synes det var ubehagelig å gå under posene. Eirik Brekke, BT

De må stoppe og ta et bilde av snoren med bæsjeposene.

– De er i ferd med å gå i oppløsning, det er ubehagelig å gå under, sier de.

Les også Alle dro ut i skogen i påsken, men: – Folk tar bare med seg teltet hjem og lar søppelet bli liggende

– Forstår irritasjonen

Turgåer Trine Søilen håper at posene blir tatt ned før de går i oppløsning.

– Samtidig forstår jeg at folk blir irritert på posene som ligger i naturen, sier Søilen, som lørdag er ute på en tur med hunden Buster.

Hun er overrasket over antallet poser som har blitt hengt opp, og legger til at hun alltid er påpasselig med å ta med seg posene selv.

– De som har hengt opp posene har jo funnet sjokkerende mange, sier Søilen.

Trine Søilen forstår irritasjonen til folk som finner hundeposer strødd i naturen. Eirik Brekke, BT

– Ta med deg posene

André M. Pedersen, informasjonsleder og redaktør i Bergen og Hordaland turforening, er overrasket over bæsjeposene.

– Det eneste man skal etterlate seg etter en tur er sine egne spor. Det betyr at all form for søppel og liknende skal tas med. Dette inkluderer bæsjeposer, sier han.

Pedersen understreker at det skal være like hyggelig å gå tur for personen som går etter deg også.

– Vi i turlaget synes det er bra at folk bruker byfjellene. Vi oppfordrer folk til å helst gå på veier og stier utenom hovedveiene, slik at det blir så lite trafikk som mulig.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding